АкъылыфIэхэр ягъэпажэ
Сабий творчествэмкIэ республикэ унэм щекIуэкIащ «Гостеприимный Кавказ» урысей лъахэхутэ зэпеуэ-конференцымрэ егъэджакIуэхэм я семинарымрэ. Зэхыхьэхэр къызэрагъэпэщащ «Интеллектуально-творческий потенциал России» лъэпкъ егъэджэныгъэ программэм, щIэныгъэхэмкIэ «Интеллект будущего» урысейпсо академие цIыкIум (МАН) и республикэ къудамэм, егъэджэныгъэм, щIэныгъэм, щэнхабзэм зегъэужьынымкIэ «Обнинский полис» центрым, «Урысей географие зэгухьэныгъэ» урысейпсо IуэхущIапIэм Къэбэрдей-Балъкъэрым щиIэ къудамэм, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм Сабий творчествэмкIэ и республикэ унэм я лэжьакIуэхэм. Проектым и унафэщIыр Обнинск къалэм щыIэ «Интеллект будущего» МАН-м и Iэтащхьэм и къуэдзэ Синицинэ Ольгэщ.
Зэхыхьэхэр къызэрагъэпэщащ щIэблэр щэнхабзэм, гъуазджэм, я лъахэм и тхыдэм, псэукIэм хагъэгъуэзэн, щIыуэпсыр фIыуэ ялъагъуу, абы и хъумакIуэу къагъэхъун, ныбжьыщIэхэм я зэфIэкIыр къагъэнэIуэн папщIэ.
Зэпеуэ-конференцымрэ егъэджакIуэхэм я семинарымрэ мэлыжьыхьым и 20-22-хэм екIуэкIащ. Япэ махуэм хьэщIэхэр зэрагъэцIыхуащ икIи Налшык къалэм и щIыпIэ дахэхэмрэ музейхэмрэ зыщрагъэплъыхьащ. НыбжьыщIэхэр хэтащ «Седой Эльбрус собирает друзей» акъылыфIагъэ джэгум, викторинэхэм. ЕджакIуэхэм щIэщыгъуэ ящыхъуащ КъБР-м щIыхь зиIэ и артист Увыж Мурат и «Лъэпкъ къафэхэм я школ» мастер-классыр.
КъыкIэлъыкIуэ махуэм конференцыр къызэIуахащ. ЗэIущIэм утыку къыщрахьащ «Интеллект будущего» щIэныгъэхэмкIэ урысейпсо академие цIыкIум и республикэ къудамэм и лэжьыгъэхэр. Абы хыхьэу ныбжьыщIэхэм пхагъэкIащ я къэхутэныгъэ лэжьыгъэхэмрэ проектхэмрэ. А махуэм къызэра-гъэпэщащ еджакIуэхэм я акъылыфIагъэ-творческэ лъахэхутэ зэхьэзэхуэр.
ЕгъэджакIуэхэм папщIэ ирагъэкIуэкIащ «Психолого-педагогическое сопровождение личности в поликультурном пространстве школы» семинарыр. Ар зэхуишэсащ психологие щIэныгъэхэм я доктор, КъБКъУ-м и педколледжым и профессор Къагъырмэс Лаурэ.
Сабий творчествэмкIэ республи-кэ унэм и актовэ пэшым щагъэпэжащ зэпеуэм къыщыхэжаныкIа ныбжьыщIэхэр. КъищынэмыщIауэ, дэтхэнэми иратащ зэхьэзэхуэм зэрыхэтам щыхьэт техъуэ щIыхь тхылъхэр. Пшыхьым кърихьэлIахэм ягу дыхьащ зэхьэзэхуахэм ята концертыр.
Зэпеуэм хэтащ Къалмыкъ, Шэшэн, Осетие Ищхъэрэ республикэхэм, Ставрополь крайм, Свердловск, Новосибирск областхэм, Краснодар крайм я еджакIуэхэр.
Мэлыжьыхьым и 22-м хьэщIэхэм республикэм зыщрагъэплъыхьащ икIи ахэр пщыхьэщхьэм ирагъэжьэжащ.
ТЕКIУЖЬ Заретэ.
Сурэтхэр Къарей Элинэ трихащ.
